Malešecy (LuK/SN). Malešanska Witaj-pěstowarnja „K wódnemu mužej“, kotraž je w nošerstwje Serbskeho šulskeho towarstwa, zhladuje lětsa na 20lětne wobstaće. 2. oktobra zetkachu so tuž jeje chowancy, jich starši a kubłarki pěstowarnje, zo bychu zhromadnje tónle wosebity podawk woswjećili. Koronawirusa dla njejsu sej na to žanych hosći přeprosyli, ale su zhromadnu twarsku akciju na pěstowarskej zahrodźe přewjedli. Zaměr dźěłow njebě jenož hajić mjezsobnu zhromadnosć, ale skrućić serbskorěčne znajomosće dźěći a jich staršich. Za potwjerdźenje tohole naroka su wšitcy wobdźěleni zhotowili taflički z wobrazami wšelakich gratow, kotrež za dźěło trjebaja. Tež wosebite jědźe běchu tam pomjenowane. Na tafličkach, kotrež běchu laminěrowali, móža nětko serbske pomjenowanja słyšeć. Za to je jim Sakski wukubłanski a wupruwowanski kanal (SAEK) Budyšin wosom Bookii-pisakow přewostajił. Tónle poskitk wosebje dźěći, zdźěla pak tež starši wužiwaja.
Budyšin (CS/SN). W ramiku swjatočneje eksmatrikulacije na Budyskej powołanskej akademiji (BA) přija zańdźeny pjatk w Němsko-Serbskim ludowym dźiwadle 127 absolwentow swoje wopismo. Woni běchu w lěće 2017 započeli na BA studować. Jenož 13 dyrbja dalši króć na pruwowanjach swoje zamóžnosće dopokazać.
Radwor (SN/BŠe). W gmejnje Radwor skutkowaca staršiska iniciatiwa je na swojim wčerawšim zetkanju w hosćencu „Meja“ wo tym rěčała, kak měła so do přichoda organizować a kotre struktury za to trjeba. Kaž rěčnica iniciatiwy Katrin Suchec-Dźisławkowa zdźěli, wusměrja so iniciatiwa předewšěm na rozšěrjenje cyłotneho serbskorěčneho kubłanja na šuli. Wšitke dźěći dyrbjeli wobšěrny přistup k serbskej rěči dóstać. Němskich staršich měli podpěrać a přewodźeć, tak zo móhli so wšitcy na serbskim žiwjenju wobdźělić a serbske rěčne rumy dožiwić. „Kóždy staršiski dom je nam wažny“, rěčnica iniciatiwy podšmórny. Nětko chcedźa akterojo sep rěčnych naprawow zestajeć, trěbnu organizatorisku strukturu pruwować a zhromadne dźěło ze šulskimaj nawodnistwomaj zesylnić.
Wčera přitomnaj jednaćel Domowiny Marko Kowar a regionalna rěčnica za Budysku župu Katja Liznarjec wužištaj składnosć, wo dźěławosći iniciatiwy, wo aktualnym połoženju šule a stawje serbskorěčneho kubłanja so nadrobnje wobhonić. Kónc měsaca chce so staršiska iniciatiwa znowa schadźować.
Kamjenc (SN/at). Sławne Lessingowe šulerske pisanske wubědźowanje, kotrež wuhotuje Kamjenski Lessingowy muzej, je so lětsa koronapandemije dla do wulkich ćežow dóstało. We hłownej fazy, jako mějachu wubědźowanske přinoški dochadźeć, su wobmjezowanja korony dla po cyłej republice šulske žiwjenje lemili. Wučerki a wučerjo němčiny jako najwažniši multiplikatorojo tohole wurisanja njemóžachu tuž swojich šulerjow abo swoje šulerki pohonjeć, zo bychu so pjera jimali. Što pak w tajkej situaciji činić? Rozsud Lessingoweho muzeja, čas zapodaća hač do kónca lětnich prózdnin podlěšić, je so jako prawy wopokazał. 56 tekstow, mjez nimi dwaj žurnalistiskej, juroram skónčnje předležeše. Připad to chcyše, zo mytowachu minjeny pjatk šěsć lawreatkow, kotrež wuknjechu za čas pisanja w Kamjencu, Drježdźanach, Mišnje a Neubrandenburgu.
Lochko sej tući šulerjo nimaja, dokelž su wohroženi, zo njemóža šulski čas zakónčić. Zwjetša mějachu lěto wob lěto njewuspěch a njejsu k swojim šulskim towaršam z wukonami hižo nawjazać móhli. Na tymle městnje započina so projekt „Produktiwne wuknjenje“ za kotryž móža so šulerjo 8. lětnika sami požadać.
Wojerecy (SiR/SN). Zajimcow za „produktiwne wuknjenje“ we Wojerecach je stajnje wjele, tak zo nimaja za wšěch městno. Su to młodostni, kotřiž chodźa do 8. a 9. lětnika. Projekt zahaja tam kóžde lěto znowa ze šěsćtydźenskej fazu orientacije. Po tym móža šulerjo kaž tež wučerjo rjec, hač so projekt za jednotliwca hodźi.
Wjace hač dwacećo běchu so w tymle šulskim lěće požadali. Dźewjatnaćo su fazu orientacije wuspěšnje zmištrowali. Woni móža so nětko na wosebitym kubłanskim poskitku noweje wyšeje šule Wojerecy wobdźělić. Zańdźeny pjatk su jim wučerjo Ines Fichte a Gerd Spee trěbne certifikaty přepodali.
Drježdźany (dpa/SN). Zwjazk wučerjow Sakskeje sej žada wukubłanje pedagogow rozšěrić. „Wučerske wukubłanje ma so hišće bóle regionalizować, zo uniwersity w zapadnej a wuchodnej Sakskej wotnožki zarjaduja a studijne směry na Kamjeničanskej Techniskej uniwersiće na dalše šulske družiny rozšěrjeja“, rěka w spisu, kotryž su wobdźělnicy dźěłarniskeho dnja zwjazka wčera wobzamknyli. Stupace šulerstwo a lěpša kwalita wučby žadatej sej krutu ličbu wučerskich městnow na wysokim niwowje, atraktiwne dźěłowe wuměnjenja a přidatne nowopřistajenja, tam rěka. Kapacity wukubłanja dyrbja přiběrać. Nimo toho měła so Sakska tež po lěće 2023 k statusej zastojnika za wučerjow wuznawać.
Krajny předsyda zwjazka Jens Weichelt zastojnstwo dalše štyri lěta wukonja.
szl_Latn pol_Latn szl_Latn pol_Latn szl_Latn slv_Latn szl_Latn hrv_Latn szl_Latn ces_Latn